REGOLAMENT TAL-KUMMISSJONI (KE) Nru 1227/2007
tad-19 ta’ Ottubru 2007
li jemenda r-Regolament (KE) Nru 712/2007 fir-rigward tal-kwantitajiet koperti mis-sejħa permanenti għall-bejgħ mill-ġdid fis-suq Komunitarju taċ-ċereali miżmuma mill-aġenziji ta' intervent ta' l-Istati Membri
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta' Settembru 2003 dwar l-organizzazzjoni komuni tas-suq fiċ-ċereali (1), u partikolarment l-Artikolu 6 tiegħu,
Billi:
(1)
Ir-Regolament tal-Kummissjoni (KE) Nru 712/2007 (2) fetaħ sejħiet permanenti għall-bejgħ mill-ġdid fis-suq Komunitarju taċ-ċereali miżmuma mill-aġenziji ta' intervent ta' l-Istati Membri. L-imsemmi Regolament jirreferi, fl-Anness I tiegħu, għal 27 502 tunnellati qamħ komuni, miżmumin mill-aġenzija ta' intervent Ungeriża.
(2)
Ir-Regolament tal-Kummissjoni (KE) Nru 1539/2006 tat-13 ta’ Ottubru 2006 li jadotta pjan għall-allokazzjoni tar-riżorsi ta’ l-Istati Membri li għandhom jitħallsu mill-baġit tas-sena 2007, għall-provvista ta' l-ikel mill-ħażniet ta' l-intervent għall-benefiċċju tal-persuni l-aktar fil-bżonn fil-Komunità (3), jiddetermina fost oħrajn, il-kwantità, għal kull tip ta' prodott, li għandha tiġi rtirata mill-ħażniet ta’ l-intervent, miżmuma mill-aġenziji ta’ l-intervent. Fost dawn il-kwantitajiet, jissemmew, fil-punt 9 ta’ l-Anness III għar-Regolament (KE) Nru 1539/2006, fl-għamla ta' trasferimenti intra-Komunitarji awtorizzati, 96 712-il tunnellata qamħ komuni, miżmumin mill-aġenziji ta’ l-intervent Ungeriżi, biex jintbagħtu r-Rumanija. Ir-Regolament tal-Kummissjoni (KEE) Nru 3149/92 tad-29 ta’ Ottubru 1992 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju tal-persuni l-aktar fil-bżonn fil-Komunità (4), fl-Artikolu 3(2) it-tieni inċiż tiegħu, jipprovdi li l-kwantitajiet li ma jkunux ġew irtirati mill-ħażniet ta' intervent fit-30 ta' Settembru tas-sena tat-twettiq tal-pjan ma jibqgħux allokati lill-Istat Membru ddeżinjat. Fil-5 ta' Settembru 2007, l-awtoritajiet Rumeni għarrfu lis-servizzi tal-Kummissjoni li ma setgħux jirrispettaw l-iskadenza msemmija. B'konsegwenza ta' dan, u fid-dawl tas-sitwazzjoni tas-suq tal-qamħ komuni, jeħtieġ li tiġi rkuprata din il-kwantità ta’ 96 712-il tunnellata qamħ komuni, u li tingħaqad mal-kwantità disponibbli għall-bejgħ fil-kuntest tas-sejħa miftuħa bir-Regolament (KE) Nru 712/2007.
(3)
Jeħtieġ għalhekk li r-Regolament (KE) Nru 712/2007 jiġi emendat f'dan is-sens.
(4)
Il-miżuri pprovduti f'dan ir-Regolament huma skond l-opinjoni tal-Kumitat għall-Ġestjoni taċ-Ċereali,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 712/2007 għandu jinbidel bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Ottubru 2007.